**Abas Sahab** (perz. عباس سحاب; Tafreš, 21. 12. 1921. − Teheran, 2. 4. 2000.), iranski geograf i kartograf, utemeljitelj Instituta Sahab, te *otac* moderne iranske kartografije.

Biografija
----------

Rođen je u Famu, malenom selu smještenom 1000 m od centra grada Tafreša u iranskoj pokrajini Markazi. Njegov otac Abolkasem Sahab Tafreši bio je popularni pisac koji je objavio 70-ak volumena o historijskim, geografskim, kulturnim, umjetničkim i religijskim temama, uključujući 12-volumenski opus o biografijama šijitskih imama. Sa sedam godina Abas se zajedno s porodicom seli u Teheran gdje je pohađao školu i univerzitet. Mladi Abas još je u srednjoj školi stekao dar za kartografiju i bio je višestruko nagrađivan na temelju svojih karata. Sa 15 godina izradio je izrazito preciznu kartu Teherana koja je kopirana i rasprodana u više stotina primjeraka. Iste godine (1314. AP; 1935./1936. AD)) zajedno s ocem osniva Geografsko-kartografski institut Sahab, privatnu instituciju za prikupljanje, pohranu i proizvodnju geografskog i kartografskog materijala, prvu takve takve vrste u Iranu i široj regiji. Dvije godine kasnije kao 17-godišnjak izradio je novu kartu Teherana s latiničnim opisima koja je kasnije godinama izdavana širom svijeta. 

U zrelim godinama Sahab radi na proširenju djelokruga svog instituta koji će s vremenom postati vodećom iranskom geografsko-kartografskom institucijom i igrati će važnu ulogu u modernizaciji iranskog školstva. Od 1941. do 1956. Sahab je mnogo putovao i posjetio je oko 30.000 iranskih gradova i ruralnih naselja opažajući pritom detalje koji će mu biti od pomoći pri izradi novih karata. Neke među njima od najveće historijske vrijednosti su prikazi Teherana, Isfahana i Mazandarana. Do 1968. kartografski je obradio čitav Iran pa se sljedeće tri godine posvećuje izradi karata susjednih zemalja − Afganistana, Pakistana, Iraka i Turske. Godine 1970. na Teheranskoj učiteljskoj visokoj školi održao je prvu internacionalnu kartografsku izložbu, a narednih godina slična je održana i u Isfahanu, Abadanu i drugim gradovima. Tokom 1960-ih Sahab je uz niz karata, atlasa, globusa i drugih edukativnih materijala za škole i univerzitete izdao i seriju historijskih karata s detaljnim opisima svih većih iranskih gradova, te veliki trovolumenski *Atlas Perzijskog zaljeva*. Kasnih godina života (1980. − 2000.) lošeg je zdravlja i potpuno se posvećuje svom najnovijem kapitalnom djelu − *Velikom atlasu 14-vjekovne islamske umjetnosti*. Prvi od 20 dvojezičnih (perzijsko-engleski) volumena izdan je 2000. godine, nakon Sahabove smrti.

Abas Sahab nakon višemjesečne bolesti umro je 2. 4. 2000. u Teheranu, a pokopan je na aleji velikih umjetnika i znanstvenika poznatog teheranskog groblja Behešt-e Zahra. Komemoracije u čast Sahaba održane su na brojnim uglednim iranskim institucijama poput Teheranskog univerziteta, Društva kulture, Ministarstva vanjskih poslova, itd. Iste godine u čast kartografa snimljen je i biografski film *Geografija ljubavi*. Abasa Sahaba danas je smatra *ocem* moderne iranske kartografije − tokom 65 godina stvaralaštva osobno je uredio i izdao više od 1500 različitih geografsko-kartografskih radova odnosno publikacija. Geografsko-kartografski institut Sahab nakon Abasove smrti nastavio je voditi njegov sin Muhamed-Reza, blizanac Golam-Reza, te četiri kćeri. U sklopu ovog se instituta nalazi i velika biblioteka sa 16.000 geografskih knjiga, istim brojem magazina, te 20.000 različitih karata.

Opus
----

Selektivni izbor popularnih radova na engleskom jeziku:

* *Tehran* (1956.)
* *Road map of Iran* (1958.)
* *Teheran and suburbs* (1959.)
* *Map of Abadan* (1960.)
* *Map of Bahrein* (1960.)
* *Map of Kermanshah* (1960.)
* *Central map of Tehran* (1961.)
* *Atlas of geographical maps and historical documents on the Persian Gulf* (1971.)
* *General atlas of Afghanistan* (1974.)
* *Atlas of ancient & historical maps of Iran* (1976.)
* *Atlas of Iraq in ancient maps* (1985.)

Povezano
--------

* Geografija Irana
* Geografsko-kartografski institut Sahab

Literatura
----------

* (`en`) Firooznia, Firouz (8. 3. 2012.). *ʿAbbās Saḥāb*, Encyclopædia Iranica. New York: Columbia University.

Vanjske veze
------------

* Sahab Map: Biografija A. Sahaba na engleskom Arhivirano 2012-06-21 na Wayback Machine-u i perzijskom Arhivirano 2008-10-05 na Wayback Machine-u

|  |  |
| --- | --- |
| Normativna kontrola Uredi na Wikidati | 
* WorldCat identiteti
* VIAF: 8960581
* LCCN: n88624963
* ISNI: 0000 0001 2352 8375
* GND: 152275347
* CiNii: DA04261287

 |